Úradný vestník L 280 , 13/11/1993 S. 0033 - 0034

Fínske špeciálne vydanie: Kapitola 3 Zväzok 53 S. 0178

Švédske špeciálne vydanie: Kapitola 3 Zväzok 53 S. 0178



Rozhodnutie Komisie z 5. novembra 1993 o nákupe antigénov slintačky a krívačky spoločenstvom v rámci akcie spoločenstva týkajúcej sa rezervy vakcín proti slintačke a krívačke (93/590/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na rozhodnutie Rady 90/424/EHS z 26. júna 1990 o výdavkoch v oblasti veterinárstva [1], naposledy zmenené a doplnené rozhodnutím Komisie 93/439/EHS [2], najmä na jeho článok 14, so zreteľom na rozhodnutie Rady 91/666/EHS z 11. decembra 1991 o vytvorení rezervy vakcín spoločenstva [3] proti slintačke a krívačke, najmä na jeho článok 5 a 7, keďže v súlade s rozhodnutím 91/666/EHS nákup antigénov predstavuje súčasť akcie spoločenstva na vytvorenie rezerv vakcín spoločenstva proti slintačke a krívačke; keďže spoločenstvo vyhlásilo verejnú súťaž na dodávku antigénov; keďže Komisia preskúmala predložené ponuky a zohľadnila nasledovné faktory: - technické požiadavky prílohy II k rozhodnutiu 91/666/EHS a ďalšie kritériá uvedené v článku 5 tohto rozhodnutia, - niektoré prevádzkárne nedokážu dodať úplný počet dávok niektorých antigénov, - potrebu výrobných prevádzkární, aby tieto boli v úplnom súlade so usmerneniami pre správne výrobné postupy (SVP); keďže Komisia vybrala Rhône-Mérieux, aby táto spoločnosť dodala päť miliónov dávok každého subtypu A5, A22, O1 európskeho kmeňa a O1 kmeňa zo Stredného východu v prvom kroku; keďže o prevádzkárňach, ktoré budú dodávať ostatné kmene v prílohe 1 k rozhodnutiu 91/666/EHS sa rozhodne po ďalších verejných súťažiach; keďže by sa mali vydať ustanovenia, aby tieto umožnili Komisii nakúpiť tieto kmene od spoločnosti Rhône-Mérieux; keďže podľa ustanovení článku 7 rozhodnutia 91/666/EHS je nevyhnutné stanoviť pravidlá na distribúciu rezerv antigénov medzi antigénovými bankami, navrhnutými v článku 1 uvedeného rozhodnutia; keďže je vhodné, aby sa každý kmeň rozdelil rovnako medzi dve banky; keďže kmene uložené v každej banke by mali byť zemepisne prepojené na najpravdepodobnejšiu rizikovú oblasť; keďže v súlade s článkom 40 rozhodnutia Rady 90/424/EHS, kontroly stanovené v článkoch 8 a 9 nariadenia Rady (EHS) číslo 729/70 z 21. apríla 1970 týkajúce sa financovania Spoločnej poľnohospodárskej politiky [4] sa budú uplatňovať; keďže okrem toho by sa mali zaviesť určité zvláštne ustanovenia; keďže opatrenia stanovené v tomto rozhodnutí sú v súlade so stanoviskom Stáleho veterinárneho výboru, PRIJALA TOTO ROZHODNUTIE: Článok 1 1. Spoločenstvo zakúpi päť miliónov dávok každého z nasledovných kmeňov antigénu slintačky a krívačky: - A5 európsky, - A22 Stredný východ, - O1 Stredný východ, - O1 európsky až do maximálnych nákladov 4065 miliónov ECU. 2. Antigén uvedený v odseku 1 bude dodávať spoločnosť Rhône-Mérieux, Pirbright Laboratory, Ash Road, Surrey, v Spojenom kráľovstve. Článok 2 1. Aby sa splnili ciele článku 1, Komisia uzatvorí zmluvu v mene Európskeho spoločenstva so spoločnosťou Rhône-Mérieux. 2. Generálny riaditeľ Generálneho riaditeľstva pre poľnohospodárstvo bude oprávnený podpísať zmluvu v mene Komisie Európskych spoločenstiev. 3. Platba spoločnosti Rhône-Mérieux sa bude realizovať v súlade s podmienkami zmluvy uvedenej v odseku 1. Článok 3 Antigén sa rozdelí medzi štyri antigénové banky nasledovným spôsobom: a) Bayer, Kolín a Institute for Animal health, Pirbright: 2,5 milióna dávok každého O1 európskeho kmeňa a A5 kmeňa pre každú banku; b) LNPB Lyon a 1ZP, Brescia: 2,5 milióna dávok každého O1 kmeňa Stredný východ a A22 v každej banke. Článok 4 Toto rozhodnutie je adresované členským štátom. V Bruseli 5. novembra 1993 Za Komisiu René Steichen člen Komisie [1] Ú. v. ES L 224, 18.8.1990, s. 19. [2] Ú. v. ES L 203, 13.8.1993, s. 34. [3] Ú. v. ES L 368, 31.12.1991, s. 21. [4] Ú. v. ES L 94, 28.4.1970, s. 13. --------------------------------------------------